Diari Oficial de la Generalitat Valenciana


Sumari del DOGV 6035, del 15-06-2009 (2009/6965)

DECRET 79/2009, de 12 de juny, del Consell, pel qual se suspenen parcialment les normes subsidiàries de planejament de Caudiel.
-------------------------------------------------------------------------------------------------------------------------------

### Dades del document

Número de DOGV
:   6035

Data del DOGV
:   15-06-2009

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2009/6965


Data del document
:   12-06-2009

Organisme emissor
:   Conselleria de Medi Ambient, Aigua, Urbanisme i Habitatge

Tipus de document
:   Decret

Anàlisi jurídica

 Descriptors 

:   * Caudiel
    * pla d'urbanisme

DECRET 79/2009, de 12 de juny, del Consell, pel qual se suspenen parcialment les normes subsidiàries de planejament de Caudiel. [2009/6965]
Les normes subsidiàries de planejament vigents al municipi de Caudiel van ser aprovades definitivament per la Comissió Territorial d'Urbanisme de Castelló el 26 de juliol de 1988. Després del llarg període d'aplicació d'aquest instrument urbanístic, en data 16 de març de 2007 l'Ajuntament en Ple va aprovar la suspensió de llicències urbanístiques en determinades zones del sòl urbà del municipi, a fi de facilitar l'estudi i la reforma de l'ordenació urbanística. La suspensió es va publicar en el Diari Oficial de la Comunitat Valenciana (DOCV) de 14 de juny de 2007.
Mitjançant un acord del Ple municipal de 26 d'abril de 2007, es va decidir sotmetre a informació al públic el Pla General d'Ordenació Urbana de Caudiel, el qual es va materialitzar mitjançant la publicació en data 15 de juny de 2007 (DOCV núm. 5.535), per la qual cosa està pròxim a expirar el termini de durada de suspensió de llicències. El Pla General s'ha remés a la Conselleria de Medi Ambient, Aigua, Urbanisme i Habitatge per a l'aprovació definitiva.
Davant d'aquesta situació, l'Ajuntament en Ple, en data 10 de març de 2009, va acordar sol·licitar al Consell que, mitjançant un decret, suspenga parcialment la vigència de les normes subsidiàries de planejament.
La facultat d'efectuar la suspensió del planejament que s'insta ve recollida expressament en l'article 102 de la Llei 16/2005, de 30 de desembre, de la Generalitat, Urbanística Valenciana, que regula la possibilitat que la suspensió es mantinga fins a l'entrada en vigor del nou pla en elaboració, i com a màxim pel termini de quatre anys, i cal establir el règim urbanístic aplicable transitòriament en el municipi.
La necessitat de suspensió del planejament al municipi de Caudiel ve plantejada en l'acord del Ple de 10 de març de 2009 i justificada en l'informe realitzat per l'arquitecte municipal en data 1 de juny de 2009. L'àmbit material de la suspensió que preveu la proposta es refereix a 13 zones del sòl urbà.
En l'acord del Ple municipal es diu que "ateses les circumstàncies desfavorables que per al municipi de Caudiel podrien produir-se en el cas que s'efectuara l'alçament de la suspensió d'atorgament de llicències, pel fet que per part d'aquest consistori, tal com es pot observar en l'aprovació provisional del Pla General d'Ordenació Urbana, s'havia optat per un model de desenvolupament sostenible, respectuós amb el medi ambient i on els ciutadans puguen gaudir d'un entorn urbanístic amb consciència amb els temps actuals".
L'informe de l'arquitecte municipal concreta i justifica la necessitat de la suspensió incidint en l'obligatorietat de "preservar determinades zones del sòl urbà del municipi de possibles actuacions edificatòries que crearien un conflicte d'interessos urbanístics entre el planejament vigent i el Pla General en tramitació". En aquest informe es concreten les 13 zones de sòl urbà en què es considera necessària la suspensió, que són les següents:
"Zona 1: fa referència a la creació d'un nou carrer de deu (10) metres, perpendicular al carrer Sierra, que entronque amb el vial de deu metres del sector 5 del Pla General. Si no és així, aquest vial (perpendicular al carrer Sierra) no enllaçaria amb el futur sector 4, ni amb l'esmentat carrer Sierra, que és una de les artèries que connecten directament amb la xarxa primària, per la qual cosa aquest vial nou es convertiria en un carrer sense eixida en la direcció al carrer Sierra.
Zones 2, 3 i 4: fa referència a l'augment de l'ample de vials, en les prolongacions dels carrers En Projecte, Ganaderos i Tabuenca en la trobada amb el sector 4 del Pla General, i que arriba al carrer Paso, amb un ample de vial de sis (6) metres, i que el Pla General estableix a partir de l'entroncament amb el carrer Paso, amb uns amples de 10-12 i 10 metres, respectivament, i que obeeix lògicament a amples aconsellats i necessaris a zones d'ampliació del pla.
Zones 5 i 6: s'obrin obertures de carrers de deu (10) i vuit (8) metres, respectivament, en illa allargada, que donen a l'av. Montán i a la seua travessia, que possibilita les connexions de les illes pròximes al llit del barranc del sector 1 del Pla General amb una de les artèries fonamentals de la xarxa primària del municipi.
Zona 7: per a evitar l'estrangulació que apareix en les normes subsidiàries en una de les travessies de l'av. Montán, en l'encreuament amb el carrer Soledad, s'amplia en amplària aquest carrer per a una millor embocadura amb el vial prolongació del Pla General.
Zona 8: es dóna prolongació lineal, evitant girs forçats i entroncant directament a la plaça de l'av. de la Estación, amb un ample uniforme de vuit (8) metres i seguint els criteris marcats pel Pla General a les zones d'eixamplament.
Zona 9: s'obri una obertura de deu (10) metres a l'illa de l'av. de l'Estación, per a poder connectar directament el sector 2 del Pla General amb l'av. de l'Estación.
Zona 10: connecta les illes de la U.E. 4 i del sector 3 del Pla General, mitjançant un vial de vuit (8) metres d'ample i que enllace amb l'av. de Valencia.
Zona 11: obri l'amplària del carrer Ombría en una zona concreta d'escassa visibilitat i amb un trànsit destacat.
Zona 12: en una de les zones de gran trànsit de vehicles del municipi, l'encreuament del carrer Pavías amb el carrer Gaibiel, s'amplia l'ample de la intersecció fins a assolir els cinc (5) metres, necessaris per a una acceptable circulació de vehicles.
Zona 13: en l'encreuament del carrer Concordia amb la plaça es realitza xamfrà sobre el solar per a assolir un mínim de tres metres i així poder permetre el pas de vehicles".
Les 13 zones concretes afectades per la suspensió se situen en sòl urbà i estan grafiades en el plànol adjunt com a annex, cadascuna identificada amb un número.
L'arquitecte municipal explica amb detall quines són les previsions del nou Pla General que resulten incompatibles amb el planejament vigent, i és d'interés públic evitar, en la mesura que siga possible, l'execució d'aquelles, ja que això provocaria la proliferació d'actuacions contràries a la nova ordenació, i podrien arribar, fins i tot, a fer-la inviable.
L'excepcionalitat de la mesura aconsella l'estricta limitació als aspectes mereixedors de protecció, per la qual cosa, com ha quedat dit, la suspensió ha de cenyir-se, exclusivament, a les 13 zones de sòl urbà especificades anteriorment, perseguint el menor perjudici possible per als interessos particulars, i a tota la resta s'apliquen les vigents normes subsidiàries de planejament.
L'objectiu final d'aquesta suspensió és obtenir un òptim entorn del sòl urbà de Caudiel, com també una bona connexió d'aquest amb el sòl urbanitzable que preveu el nou planejament, primant els interessos col·lectius sobre els particulars, i pretén la millora del traçat urbà i del trànsit rodat, mitjançant la creació i millora de les corresponents infraestructures, com també el desenvolupament sostenible del municipi, i la conseqüència directa de tot això és la millora de la qualitat de vida dels ciutadans i, per tant, redundant en benefici de l'interés general. Objectius que, en cas de permetre's nous desenvolupaments contradictoris dels previstos en el nou Pla General, es veurien hipotecats, i es generarien situacions irreversibles a curt i mitjà termini.
La suspensió no pot excedir el termini d'un any.
Tot això atenent a criteris de minimització de les responsabilitats administratives que resulten exigibles per aquesta suspensió, responsabilitat que correspon i assumeix l'Ajuntament de Caudiel, en tant que administració responsable de l'elaboració del Pla General esmentat.
Per tot l'anterior, vista la sol·licitud formulada per l'Ajuntament de Caudiel, mitjançant un acord del Ple de 10 de març de 2009, de suspensió parcial de la vigència de les normes subsidiàries de planejament en vigor respecte de les 13 zones de sòl urbà ja descrites, complits els tràmits procedimentals, a proposta del conseller de Medi Ambient, Aigua, Urbanisme i Habitatge i amb la deliberació prèvia del Consell, en la reunió del dia 12 de juny de 2009,
DECRETE
Article 1. Àmbit de la suspensió
Suspendre parcialment la vigència de les normes subsidiàries de planejament del municipi de Caudiel, aprovades definitivament per la Comissió Territorial d'Urbanisme de Castelló el 1988, exclusivament respecte a l'ordenació de les 13 zones del sòl urbà delimitades en el plànol que s'adjunta com a annex.
Article 2. Termini de suspensió
La suspensió s'ha de mantenir fins a l'entrada en vigor del Pla General d'Ordenació Urbana, el qual es troba en fase d'aprovació definitiva per la Conselleria de Medi Ambient, Aigua, Urbanisme i Habitatge, i com a màxim pel termini d'un any.
Article 3. Règim transitori
El règim urbanístic transitori aplicable a les zones afectades per la suspensió del planejament, durant la vigència d'aquesta, és el següent:
- Suspensió de l'atorgament de llicències d'edificació, parcel·lació i demolició.
- Són admissibles les sol·licituds de llicències per a execució d'obres de tancament, les de conservació, restauració i rehabilitació d'edificacions existents.
DISPOSICIÓ FINAL
Única. Entrada en vigor
Aquest decret tindrà efectes des del dia que es publique en el Diari Oficial de la Comunitat Valenciana.
València, 12 de juny de 2009
El president de la Generalitat,
FRANCISCO CAMPS ORTIZ
El conseller de Medi Ambient, Aigua, Urbanisme i Habitatge,
JOSÉ RAMÓN GARCÍA ANTÓN
ANNEX
PLÀNOL DEL SÒL URBÀ I URBANITZABLE DEL MUNICIPI DE CAUDIEL EN EL QUAL
ES DELIMITEN AMB DETALL ELS ÀMBITS AFECTATS PER LA SUSPENSIÓ
\* \* \* \* \*
ANEXO
PLANO DEL SUELO URBANO Y URBANIZABLE DEL MUNICIPIO DE CAUDIEL EN EL QUE SE DELIMITAN
CON DETALLE LOS ÁMBITOS AFECTADOS POR LA SUSPENSIÓN